Polisie-hoë ontken vervalsde matrieksertifikaatKol. Vincent Mdunge. Foto: Verskaf Kol. Vincent Mdunge, die senior polisiebeampte en -woordvoerder van KwaZulu-Natal wat bedank weens beweringe dat hy ŉ ongeldige matrieksertifikaat het, het die gerugte ontken dat sy kwalifikasie ongeldig is. “Dit is nie waar dat my sertifikaat vervals is nie,” het Mdunge aan The Star gesê. “Ek is tans in samesprekings met my regspan en gaan dié saak hof toe neem.” Hy het aan die dagblad gesê dit sou vir hom onmoontlik wees om vir 27 jaar lank in die polisie se diens te wees, as hy nie matriek gehad het nie. Maroela Media het Donderdag berig Mdunge het bedank weens beweringe dat hy ŉ ongeldige matrieksertifikaat het. Kol. Jay Naicker, ŉ woordvoerder van die polisie, het Donderdag gesê die aantygings teen Mdunge het aan die lig gekom toe die kriminele en akademiese rekords van polisiewerknemers nagegaan is en dit aan die lig gekom het dat Mdunge se matrieksertifikaat ongeldig is en hy dissiplinêre en kriminele vervolging in die gesig staar. Mdunge het gevolglik bedank. Mdunge het aan die media gesê hy het nie bedank as gevolg van die hangende kriminele ondersoek teen hom nie. Hy beweer dit was toevallig dat hy bedank het net toe die beweringe aan die lig gekom het. Naicker het Vrydag gesê hy is nie bewus dat Mdunge die saak hof toe gaan vat nie. – SAPA Lees ook: Polisie-hoë bedank glo oor matriek